## Odluka o izmjeni i dopuni Odluke o nužnim uvjetima za ocjenu nastavne i stručne djelatnosti u postupku izbora u nastavna zvanja

### NN 128/2008 (5.11.2008.), Odluka o izmjeni i dopuni Odluke o nužnim uvjetima za ocjenu nastavne i stručne djelatnosti u postupku izbora u nastavna zvanja

REKTORSKI ZBOR

3676

Na temelju odredbe članka 105. stavka 4. podstavka 1. Zakona o znanstvenoj djelatnosti i visokom obrazovanju (»Narodne novine« br. 123/03., 105/04. i 174/04.) te sukladno članku 5. stavku 2. Poslovnika Rektorskog zbora, Rektorski zbor na 10. sjednici u akademskoj 2007./2008. godini održanoj 25.rujna 2008. godine donosi

ODLUKU

O IZMJENI I DOPUNI ODLUKE O NUŽNIM UVJETIMA ZA OCJENU NASTAVNE I STRUČNE DJELATNOSTI U POSTUPKU IZBORA U NASTAVNA ZVANJA

I.

U Odluci o nužnim uvjetima za ocjenu nastavne i stručne djelatnosti u postupku izbora u nastavna zvanja (»Narodne novine« br. 106/2006) točka II mijenja se i glasi:

U nastavno zvanje predavača može biti izabrana osoba koja ispunjava uvjete iz članka 98. stavka 3. Zakona o znanstvenoj djelatnosti i visokom obrazovanju (»Narodne novine« br. 123/2003., 105/04. i 174/04.), uz opće uvjete i sljedeće:

Pristupnik treba ispuniti tri (3) od sljedećih pet (5) uvjeta:

1. da je u suradničkom ili nastavnom zvanju, računajući razdoblje od tri godine prije datuma pokretanja izbora izvodio nastavu na nekom visokom učilištu i to barem trideset (30) norma sati

2. da ima magisterij znanosti ili doktorat znanosti

3. da je održao jedno (1) javno izlaganje na znanstvenim ili stručnim skupovima iz područja struke iz koje se provodi postupak izbora u zvanje predavača

4. da je objavio barem dva (2) stručna ili znanstvena rada (samo za izbor nastavnika za tjelesnu i zdravstvenu kulturu) ili da je objavio dva (2) prijevoda sa ili na strani jezik (samo za nastavnika stranih jezika).

5. da je aktivno sudjelovao u organizaciji međunarodnoga, nacionalnoga ili sveučilišnoga športskog natjecanja studenata, vođenja ekipa (samo za izbor nastavnika za tjelesnu i zdravstvenu kulturu), ili da je koautor u barem jednom (1) složenijem projektu koji je izveden ili nagrađen, odnosno značajnijoj studiji iz odgovarajuće struke.

II.

Točka III mijenja se i glasi:

U nastavno zvanje višeg predavača može biti izabrana osoba koja ispunjava uvjete iz članka 98. stavka 4. Zakona o znanstvenoj djelatnosti i visokom obrazovanju (»Narodne novine« 123/03., 105/04. i 174/04.) uz opće uvjete i sljedeće:

Pristupnik treba ispuniti četiri (4) od sljedećih sedam (7) uvjeta:

1. da je u razdoblju od pet godina prije pokretanja izbora bio u nastavnom ili znanstvenom zvanju te u tom zvanju tijekom tri godine kontinuirano izvodio nastavu na nekom visokom učilištu od barem šezdeset (60) norma sati;

2. da ima magisterij ili doktorat znanosti;

3. daje na web-stranici visokog učilišta postavio svoja predavanja/vježbe kao nastavni tekst, koji je pozitivno ocijenjen od stručnog povjerenstva;

4. da je aktivno sudjelovao u organizaciji međunarodnoga, nacionalnoga ili sveučilišnoga športskog natjecanja studenata, vođenje ekipa (samo za izbor nastavnika za tjelesnu i zdravstvenu kulturu)

5. da je autor ili koautor najmanje pet (5) objavljenih stručnih ili znanstvenih radova ili izvedenih ili nagrađenih projekata odnosno studija iz odgovarajuće struke ili da je objavio pet (5) prijevoda sa ili na strani jezik (samo za izbor nastavnika stranih jezika)

6. da je kao autor ili koautor prezentirao najmanje dva rada na znanstvenim ili stručnim skupovima od kojih jedan na međunarodnom znanstvenom ili stručnom skupu.

7. da je aktivno sudjelovao u radu strukovnih odnosno studentskih sportskih udruga odnosno organizacija, s tri (3) sudjelovanja na ljetnim sportskim školama, seminarima stručnog usavršavanja, radionicama i sl.

III.

U točki VIII u stavku 2 riječ tri (3) zamjenjuje se rječju četiri (4) ostatak točke ostaje isti te se u nastavku dodaje stavak 3: »pristupniku omogućava višestruki reizbor u zvanje višeg predavača« i stavak 4: »potvrdu za predavača točka 5. te za višeg predavača točka 4. i 7. na prijedlog svog stručnog tijela izdaje Sveučilište«.

IV.

Ova Odluka stupa na snagu danom objave u »Narodnim novinama«.

Broj: RZ- 02-08/2008

Rijeka, 25. rujna 2008.

Predsjednik
Rektorskog zbora
akademik Daniel Rukavina, v. r.

Odluka, NN 128/2008-3676